D. Lipšic, podpredseda vlády a minister financií SR: (2004-05-12):
Cieľom návrhu zákona je predovšetkým upraviť európsky zatýkací rozkaz v slovenskom právnom poriadku a v tej súvislosti postup slovenských orgánov pri extradícii vo vzťahu k jednotlivým členským štátom Európskej únie v súlade s rámcovým rozhodnutím Rady ministrov z roku 2002 o európskom zatýkacom rozkaze a vydávacom konaní medzi členskými štátmi. Cieľom tohto rámcového rozhodnutia je, aby nikto nemohol uniknúť spravodlivosti tým, že sa bude skrývať v inom členskom štáte. Návrh zákona takisto v nevyhnutnom rozsahu novelizuje v čl. II a čl. III Trestný zákon a Trestný poriadok, pričom do nášho právneho poriadku implementuje požiadavky v trestnej oblasti vyplývajúce z ďalších šiestich rámcových rozhodnutí a jednej smernice, ktorých implementácia sa mala uskutočniť do dňa vstupu Slovenskej republiky do Európskej únie. Jediná vec, ktorá potom zostane a je predmetom rekodifikácie, je trestná zodpovednosť právnických osôb, ktorá je upravená v novom návrhu Trestného zákona, o ktorom bude snemovňa o chvíľu rokovať. Návrh zákona v čl. II a čl. III, teda pri novelizácii Trestného zákona a Trestného poriadku rieši aj ďalšie problémy. Rieši problém veľkého množstva nenastúpených nepodmienečných trestov odňatia slobody, pričom takéto konanie kvalifikuje ako trestný čin, a súčasne mení aj ustanovenie § 322 Trestného poriadku, podľa ktorého každý odsúdený na nepodmienečný trest odňatia slobody bude povinný nastúpiť do výkonu trestu s jednou jedinou výnimkou, ak bude v ústavnej zdravotnej starostlivosti, čo mu neumožňuje nastúpiť výkon trestu. Od roku 1990 a zrejme aj predtým je na Slovensku v priemere 1 400, 1 500 právoplatne uložených nepodmienečných trestov odňatia slobody, ktoré nie sú nastúpené. Som toho názoru a presvedčenia, že ak má mať trest generálnopreventívny účinok, nemôže byť len čo do svojej výšky spravodlivý, ale musí byť aj rýchlo uložený a najmä rýchlo vykonaný. Práve k tomu smeruje návrh novelizácie Trestného zákona a Trestného poriadku. Okrem toho sa sprísňuje v návrhu Trestného zákona postih konania, ktorým dôjde vplyvom požitia alkoholu alebo iných návykových látok k usmrteniu osoby,  a to vodičom dopravného prostriedku. V poslednom čase bola verejnosť šokovaná prípadmi dopravných nehôd pod vplyvom alkoholu. Páchatelia týchto trestných činov prejavujú absolútnu ľahostajnosť k nevinnému ľudskému životu. Problém je, samozrejme, dlhodobejší. Už v minulosti ministerstvo spravodlivosti iniciovalo niekoľko mimoriadnych opravných prostriedkov čo do výroku o treste, keďže tresty uložené súdmi nižších inštancií boli neadekvátne mierne. Bývalý minister spravodlivosti inicioval na Generálnej prokuratúre vydanie všeobecného pokynu, aby prokurátori v prípade dopravných nehôd s následkom smrti navrhovali ukladanie nepodmienečných trestov. Všetky tieto iniciatívy mali len obmedzený dosah, a preto je zrejme nevyhnutné vstúpiť do Trestného zákona, pretože prvou zodpovednosťou štátu je právo a poriadok a prioritou každého civilizovaného štátu je chrániť životy, zdravie a majetok, ale rozhodne na prvom mieste ľudský život. Ak niekto nerešpektuje nevinný ľudský život, musí za to niesť v právnom štáte adekvátnu zodpovednosť. Z toho dôvodu v návrhu novely Trestného zákona vláda navrhuje, aby sa trestná sadzba pri usmrtení jednej osoby pod vplyvom alkoholu zvýšila z dnešných 6 mesiacov až 5 rokov na 3 roky až 10 rokov a pri usmrtení dvoch a viac osôb pod vplyvom alkoholu z dnešných 3 rokov až  10 rokov na 5 až 12 rokov. Keďže bezohľadnosť a agresivita niektorých vodičov stúpa, je namieste sprísňovanie trestov a rázny postup voči tým, ktorí hazardujú so životmi nevinných ľudí. Ďalšom zmenou v návrhu Trestného poriadku je snaha zrýchliť postup vo veciach, v ktorých je veľké množstvo poškodených, napríklad prípady nebankových subjektov, čo zabraňuje orgánom činným v trestnom konaní postupovať tak, aby nevznikali neúmerné prieťahy vo vzťahu k obvineným osobám a aby bolo možné obvinené osoby postaviť čo najskôr pred súd. Ďalšie zmeny v trestných kódexoch sú tie, ktorých úpravu si vyžiadala aplikačná prax orgánov činných v trestnom konaní ešte pred prijatím celkovej trestnej rekodifikácie, ktorá je, ako som už spomenul, súbežne predložená, avšak jej účinnosť sa predpokladá až od 1. 4. 2005. Z toho dôvodu je potrebné ešte pred schválením rekodifikácie, ktorej účinnosť bude posunutá o rok, prijať tieto nevyhnutné zmeny v našom trestnom práve a z toho dôvodu si vás, vážené panie poslankyne, vážení páni poslanci, dovoľujem požiadať o podporu vládneho návrh zákona o európskom zatýkacom rozkaze hlasovaním do druhého čítania. Ďakujem.